Na temelju članka 20. stavka 1. i članka 42. stavka 1. Zakona o lokalnim porezima („Narodne novine“, broj 115/16) te članka 31. Statuta Općine Vidovec („Službeni vjesnik Varaždinske županije“, broj 09/13 i 36/13), Općinsko vijeće Općine Vidovec na 2. sjednici održanoj dana 27. lipnja 2017. godine, donosi

**O D L U K U**

**o općinskim porezima Općine Vidovec**

1. **OPĆE ODREDBE**

**Članak 1.**

Ovom Odlukom propisuju se vrste poreza koji pripadaju Općini Vidovec (u nastavku teksta: Općina), obveznici plaćanja, porezna stopa i osnovica, te visina poreza i način obračuna i plaćanja općinskih poreza u skladu sa odredbama Zakona o lokalnim porezima.

**Članak 2.**

Općinski porezi su:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina.

Općina Vidovec dužna je uvesti i naplaćivati porez na nekretnine.

Obveza i postupak utvrđivanja i naplate poreza na nekretnine propisati će se posebnom Odlukom o porezu na nekretnine u skladu sa odredbama Zakona o lokalnim porezima.

1. **PRIREZ POREZU NA DOHODAK**

**Članak 3.**

Prirez porezu na dohodak plaćaju obveznici poreza na dohodak s prebivalištem ili uobičajenim boravištem na području Općine sukladno odredbama zakona i podzakonskom aktu kojim se uređuje porez na dohodak te ovoj Odluci.

**Članak 4**.

Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. ove Odluke.

**Članak 5.**

Prirez porezu na dohodak plaća se po stopi od 10% na osnovicu iz članka 4. ove Odluke.

Prirez porezu na dohodak prihod je Proračuna Općine Vidovec.

Poslove u vezi s utvrđivanjem i naplatom prireza porezu na dohodak obavlja Ministarstvo financija, Porezna uprava.

1. **POREZ NA POTROŠNJU**

**Članak 6.**

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine.

**Članak 7**.

 Obveznik plaćanja poreza na potrošnju iz članka 6. ove Odluke je pravna i fizička osoba koja pruža ugostiteljske usluge u ugostiteljskim objektima na području Općine.

**Članak 8**.

Osnovicu za utvrđivanje visine poreza na potrošnju iz članka 6. ove Odluke čini prodajna cijena pića po kojoj se pića prodaju u ugostiteljskim objektima, bez poreza na dodanu vrijednost.

 **Članak 9.**

 Porez na potrošnju plaća se po stopi od 3%.

 **Članak 10.**

Obveznik poreza na potrošnju dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20.-tog dana u mjesecu za prethodni mjesec.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava.

1. **POREZ NA KUĆE ZA ODMOR**

 **Članak 11.**

Kućom za odmor smatra se svaka zgrada ili dio zgrade ili stan koji se koristi povremeno ili sezonski.

Kućom za odmor ne smatra se gospodarska zgrada koja služi za smještaj poljoprivrednih strojeva, oruđa ili drugog pribora.

 **Članak 12.**

Porez na kuće za odmor plaćaju pravne i fizičke osobe koje su vlasnici kuće za odmor, a koja se nalazi na području Općine.

Obveznik plaćanja poreza na kuće za odmor je osoba koja je i vanknjižni vlasnik kuće za odmor ili dijela kuće za odmor ili stana u građevini koja se koristi povremeno ili sezonski.

 Ako su dva ili više suvlasnika kuće za odmor, svaki od njih je porezni obveznik za dio kuće koju koristi za odmor i svaki dobiva posebno rješenje o razrezu poreza na kuće za odmor za korisnu površinu dijela kuće koju koristi.

Ako je jedan vlasnik ili suvlasnik više kuća za odmor, porezni obveznik za svaku kuću odnosno dio kuće koju koristi za odmor dobiva posebno rješenje o razrezu poreza na kuću za odmor za korisnu površinu kuće odnosno dijela kuće koju koristi, osim za kuću koju koristi za stanovanje u mjestu prebivališta.

Korisna površina je ukupna podna površina prostora koji se koristi, a umanjena za širinu zidova.

**Članak 13.**

Porez na kuće za odmor plaća se godišnje u iznosu 7,00 kuna po jednom četvornom metru korisne površine kuće za odmor na cijelom području Općine.

**Članak 14.**

Obveza plaćanja poreza na kuće za odmor utvrđuje se i plaća godišnje, a u roku 15 dana od dana dostave rješenja o utvrđivanju porezne obveze.

Poslove u vezi s utvrđivanjem i naplatom poreza na kuće za odmor obavlja Ministarstvo financija, Porezna uprava.

**Članak 15.**

Porez na kuće odmor ne plaća se za kuću koja se ne može koristiti zbog nastalih oštećenja te starosti i trošnosti kao i za kuću za odmor u izgradnji koja se još ne koristi, a u slučaju da se koristi dio te kuće porezni obveznik dužan je plaćati porez na kuće za odmor samo za korisnu površinu kuće odnosno dijela kuće koju koristi.

**Članak 16.**

Obveznici poreza na kuće za odmor dužni su do 31. ožujka tekuće godine Ministarstvu financija, Poreznoj upravi dostaviti podatke o korisnoj površini novoizgrađene kuće za odmor ili u slučaju promjene korisne površine ili promjene obveznika ili druge činjenice bitne za utvrđivanje njegove godišnje porezne obveze.

1. **POREZ NA KORIŠTENJE JAVNIH POVRŠINA**

 **Članak 17.**

Porez na korištenje javnih površina plaćaju pravne i fizičke osobe koje koriste javne površine na području Općine.

Obveznik poreza na korištenje javnih površina je svaka pravna ili fizička osoba koja koristi javnu površinu za postavljanja objekata i naprava privremenog karaktera (pokretnih stvari).

**Članak 18.**

Javnom površinom, u smislu ove Odluke, smatraju se javne površine određene posebnim zakonskim odredbama te utvrđene Odlukom o komunalnom redu kao i neizgrađeno građevinsko zemljište u vlasništvu Općine.

**Članak 19.**

Za korištenje javnih površina utvrđuje se visina poreza na korištenje javnih površina kako slijedi:

* za korištenu javnu površinu do 6 m2  180,00 kn dnevno
* za svaki daljnji m2 korištene javne površine 20,00 kn dnevno

Porez na korištenje javnih površina za prodaju putem pokretnih trgovina utvrđuje se u iznosu od 450,00 kn mjesečno po svakom vozilu kojim se obavlja djelatnost pokretne trgovine.

 **Članak 20.**

Za korištenje javne površine podnosi se zahtjev Jedinstvenom upravnom odjelu Općine Vidovec, koji rješenjem odobrava korištenje javne površine.

 Ukoliko podnositelj zahtjeva ima dospjelog dugovanja prema Općini Vidovec s bilo koje osnove, ne može se odobriti korištenje javne površine.

 Poslove u vezi s naplatom poreza na korištenje javne površine obavlja Jedinstveni upravni odjel Općine Vidovec.

**Članak 21.**

Iznimno od odredaba članka 20. ove Odluke, općinski načelnik može odobriti privremenu uporabu javne površine i osloboditi obveznika plaćanja poreza na korištenje javne površine, u svrhu održavanja akcije zaštite okoliša, humanitarne, kulturne, sportske i druge akcije, te obilježavanje određenih datuma koji su od interesa za Općinu Vidovec kao i za manifestacije kojima je Općina Vidovec organizator i pokrovitelj.

1. **POREZ NA NEKRETNINE**

 **Članak 22.**

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine urediti će se posebnom odlukom Općinskog vijeća Općine Vidovec, sukladno odredbama Zakona o lokalnim porezima.

1. **PROVEDBENE ODREDBE**

 **Članak 23.**

Poslovi utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točkom 1., točkom 2. i točkom 3. ove Odluke uz prethodnu suglasnost ministra financija prenose se na obavljanje nadležnoj ispostavi Porezne uprave.

 Za obavljanje poslova iz stavka 1. ove Odluke Poreznoj upravi pripada naknada u iznosu od 5% od ukupno naplaćenih prihoda, a sukladno visini propisanoj Pravilnikom o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, broj 1/17).

Porezna uprava dužna je Općini do 15. -tog u mjesecu dostaviti zbirno izvješće o utvrđenim i naplaćenim porezima za prethodni mjesec.

Porezna uprava dužna je Općini dostaviti zbirno izvješće o saldu nenaplaćenih potraživanja općinskih poreza i to:

- do 28. veljače tekuće godine sa stanjem na dan 31.12. prethodne godine,

- do 31. srpnja tekuće godine sa stanjem na dan 30.06. tekuće godine.

 Nadležna Financijska agencija (FINA) zadužena za raspoređivanje javnih prihoda ovlaštena je za obračun naknade iz stavka 2. ovog članka i vršiti uplatu iste u državni proračun i to do zadnjeg dana u mjesecu za protekli mjesec.

Poslove utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točkom 4. ove Odluke obavlja Jedinstveni upravni odjel Općine.

1. **PRIJELAZNE I ZAVRŠNE ODREDBE**

**Članak 24.**

Glede utvrđivanja, naplate, povrata poreza, žalbenog postupka, zastare i prekršajnog postupka primjenjuju se odredbe zakona kojim je uređen opći porezni postupak osim ako je Zakonom o porezu na dohodak i Zakonom o lokalnim porezima ili Prekršajnim zakonom drugačije uređeno pa se primjenjuju odredbe tih zakona u postupcima utvrđivanja i naplate lokalnih poreza.

 **Članak 25**.

Odredbe članka 11., 12., 13., 14., 15. i 16. ove Odluke prestaju važiti 1. siječnja 2018. godine.

**Članak 26.**

Stupanjem na snagu ove Odluke prestaje važiti Odluka o općinskim porezima („Službeni vjesnik Varaždinske županije“, broj 31/09, 26/12 i 09/13) i Odluka o prirezu porezu na dohodak Općine Vidovec („Službeni vjesnik Varaždinske županije“ 32/02).

**Članak 27**.

 Ova Odluka objaviti će se u „Narodnim novinama“ i „Službenom vjesniku Varaždinske županije“, a stupa na snagu osmog dana od dana objave u „Službenom vjesniku Varaždinske županije“, osim odredbi o prirezu porezu na dohodak koje stupaju na snagu prvog dana u mjesecu nakon mjeseca objave u „Narodnim novinama“.

KLASA: 410-01/17-01/06

URBROJ: 2186/10-01/1-17-01

Vidovec, 27. lipnja 2017.

OPĆINSKO VIJEĆE OPĆINE VIDOVEC

 PREDSJEDNIK

 Zdravko Pizek